ኩዌት ፈንድ ለአክሱም ከተማ የመጠጥ ውኃ አቅርቦት 440 ሚሊዮን ብር ብድር ሰጠ
በመጠጥ ውኃ ችግር ውስጥ ከሚገኙት ሦስት የትግራይ ክልል ከተሞች አንዷ ለሆነችው ታሪካዊቷ የአክሱም ከተማ ንፁህ የመጠጥ ውኃ ለማቅረብ 440 ሚሊዮን ብር ብድር ተገኘ፡፡ ለአክሱምና ለአካባቢዋ ንፁህ የመጠጥ ውኃ ለማቅረብ ለኢትዮጵያ ብድር የሰጠው የኩዌት መንግሥት ነው፡፡የገንዘብና ኢኮኖሚ ልማት ሚኒስትር ዴኤታ አቶ አህመድ ሼዴና የኩዌት ፈንድ ለዓረብ ኢኮኖሚ ልማት ምክትል ዳይሬክተር ሚስተር ሀሜድ ኤስ አል ኦማር የብድር ስምምነቱን ሰኔ 9 ቀን 2007 ዓ.ም. ተፈራርመዋል፡፡በዚህ ፕሮጀክት 30 ኪሎ ሜትር ርቀት ላይ የሚገኘው ማይጨው ወንዝ ላይ ግድብ በመገንባት፣ ለአክሱምና ለአካባቢው ንፁህ የመጠጥ ውኃ የማቅረብ ዓላማ የያዘ መሆኑን አቶ አህመድ ተናግረዋል፡፡በዚህ ፕሮጀክት የውኃ ማጠራቀሚያ ጋኖች፣ የውኃ መሳቢያ ፓምፖች፣ ትራንስፎርመሮችና የማጣሪያ ጣቢያዎች ግንባታ ተካተዋል፡፡ይህ ብድር በረዥም ጊዜ የሚከፈል ከመሆኑም በተጨማሪ፣ የኩዌት ፈንድ ለኢትዮጵያ የሚያደርገው ድጋፍ 110 ሚሊዮን ዶላር አድርሷል፡፡በትግራይ ክልል በውኃ እጦት ችግር ውስጥ የሚገኙ ከተሞች ችግርን ለመፍታት፣ የተለያዩ ሥራዎች እየተሠሩ መሆናቸው ከአካባቢው የሚመጡ መረጃዎች አስረድተዋል፡፡ 